Tienerseun (16) hoor oor borgtog ná beweerde moordArgieffoto. ŉ 16-jarige seun van Fauresmith in die Vrystaat wat verdink word van die moord op ŉ 21-jarige man, is Dinsdagmiddag op borgtog van R500 vrygelaat. Sers. Sinah Mpakane, woordvoerder van die polisie, sê die 16-jarige het glo op 30 September vir Mpho Pholwana (21) vermoor. Volgens Mpakane het Pholwana, wat glo dwelms gesmous het, na die verdagte se huis gegaan om geld te eis wat die 16-jarige nog aan hom geskuld het. Daar het glo ŉ rusie tussen die mans ontstaan, waarna die 16-jarige vir Mpakane met ŉ mes in die nek gesteek het. Hy is op slag dood. “Die verdagte is op die toneel in hegtenis geneem en het dieselfde dag nog voor die hof verskyn. Hy is toe na Bloemfontein verplaas. Hy het weer op 2 en 3 Oktober in die hof verskyn en is Dinsdag op borgtog vrygelaat met die voorwaarde dat hy by sy tannie in Koffiefontein gaan bly,” het Mpakane gesê. ŉ Saak van moord word deur die Fauresmith-polisie ondersoek. Die seun sal weer op 14 November voor die hof verskyn.